钦定古今图书集成/理学汇编/文学典/第183卷 > 王逸本集 > 《离骚经章句》
## 钦定古今图书集成/理学汇编/文学典/第183卷 > 王逸本集 > 《离骚经章句》

《离骚经》者，屈原之所作也。屈原与楚同姓，仕于怀王，
为三闾大夫。三闾之职，掌王族三姓，曰：昭、屈、景。屈原
序其谱属，率其贤良，以厉国士。入则与王图议政事，
决定嫌疑；出则监察群下，应对诸侯，谋行职修。王甚
珍之。同列大夫上官、靳尚妒害其能，共谮毁之。王乃
疏屈原。屈原执履忠贞，而被谗邪，忧心烦乱，不知所
愬，乃作《离骚》经。离，别也；骚，愁也；经，径也。言以放逐离
别，中心愁思，犹陈直径以讽谏君也。故上述唐、虞、三
代之制，下序桀、纣、羿、浇之败，冀君觉悟及于正道而
还己也。是时秦昭王使张仪谲诈怀王，令绝齐交，又
使诱楚，请与俱会武关，遂胁与俱归，拘留不遣，卒客
死于秦。其子襄王，复用谗言迁屈原于江南，而屈原
放在山野，复作《九章》，援天引圣，以自证明。终不见省，
不忍以清白久居浊世，遂赴汨渊，自沉而死。《离骚》之
文，依诗取兴，引类譬谕。故善鸟香草以配忠贞，恶禽
臭物以比谗佞，灵修美人以媲于君，宓妃佚女以譬
贤臣，虬龙鸾凤以托君子，飘风云霓以为小人。其词
温而雅，其义皎而朗，凡百君子莫不慕其清高，嘉其
文采，哀其不遇而闵其志焉。